हेटौंडा कप एसियाली खुल्ला रेटिङ बुद्धिचाल प्रतियोगिता हुँदै
हेटौंडामा बुधवारबाट ‘हेटौंडा कप एसियाली खुल्ला रेटिङ बुद्धिचाल प्रतियोगिता २०८०’ हुने भएको छ । मकवानपुर जिल्ला बुद्धिचाल संघको आयोजनामा पाँच दिनसम्म सञ्चालन हुने प्रतियोगिताको आवश्यक तयारी पूरा भएको मंगलबार यहाँ आयोजित पत्रकार सम्मेलनमार्फत जानकारी गराइएको छ । विगतमा राष्ट्रियस्तरमा यस खालको प्रतिस्पर्धा हुँदै आएपनि यो पटक विदेशी खेलाडीहरूको समेत सहभागितामा बुद्धिचाल हुन लागेको हो ।
हेटौंडा — हेटौंडामा बुधवारबाट ‘हेटौंडा कप एसियाली खुल्ला रेटिङ बुद्धिचाल प्रतियोगिता २०८०’ हुने भएको छ । मकवानपुर जिल्ला बुद्धिचाल संघको आयोजनामा पाँच दिनसम्म सञ्चालन हुने प्रतियोगिताको आवश्यक तयारी पूरा भएको मंगलबार यहाँ आयोजित पत्रकार सम्मेलनमार्फत जानकारी गराइएको छ । विगतमा राष्ट्रियस्तरमा यस खालको प्रतिस्पर्धा हुँदै आएपनि यो पटक विदेशी खेलाडीहरूको समेत सहभागितामा बुद्धिचाल हुन लागेको हो ।प्रतियोगितामा नेपाल, भारत, बंगलादेश, श्रीलंकालगायतका खेलाडीले भाग लिने छन् । संघ अध्यक्ष मनोज श्रेष्ठका अनुसार भारतबाट ६०, बंगलादेशका ६ र श्रीलंकाका १ जना खेलाडीले अहिलेसम्म नाम दर्ता गराएका छन् । प्रतियोगितामा मकवानपुरका २ सहित नेपालबाट ४० जना बढी खेलाडीको सहभागिता रहने आयोजकको अपेक्षा छ । हेटौंडा उपमहानगरपालिका ४ स्थित होटल सामनामा हुने प्रतिस्पर्धामा १२० जना खेलाडीले भाग लिने अनुमान गरिएको छ ।प्रतियोगितामा स्वीस लिग प्रणाली अन्तर्गत ९ खेल खेलिने छ । जसमा १ घण्टा ३० मिनेट र ३० सेकेन्ड थप पहिलो चालबाटै हुने पत्रकार सम्मेलनमा सहभागी बुद्धिचाल संघका केन्द्रीय महासचिव एवं प्रतियोगिताका निर्देशक धरम लामाले जानकारी दिए । प्रतियोगितामा प्रथमलाई १ लाख २५ हजार, दोस्रोलाई ७५ हजार, तृतीय हुनेलाई ४० हजार, चौथो हुनेलाई २५ हजार, पाँचौँ हुनेलाई २० हजार, छैठौं देखि दशौंसम्मलाई १५ हजार रुपैयाँ दिने आयोजकले पत्रकार सम्मेलनमा जानकारी गराएका छन् । एघारौंदेखि पन्ध्रौंसम्मलाई ११ हजार रुपैयाँ दिइने संघले जनाएको छ । कार्यक्रमका लागि ६१ लाख १२ हजार रुपैयाँ खर्च हुने अनुमान गरिएको छ ।प्रतियोगिताका लागि हेटौंडा उपमहानगरपालिका, राष्ट्रिय खेलकुद परिषद् (राखेप), वाग्मती प्रदेश युवा परिषद्ले आार्थिक सहयोग गरेको जानकारी गराएको छ । नेपालमै पहिलो पटक हेटौंडामा आयोजना गरिएको उक्त प्रतियोगिता मंसिर १७ गतेसम्म सञ्चालन हुने छ । 